Ruski veleposlanik Anvar Azimov izjavio je kako se pita zašto Hrvatska gradi LNG terminal i plaća plin skuplje kada su Rusi spremni plinoficirati cijelu Hrvatsku, odnosno izgraditi potrebnu infrastrukturu. Na taj prijedlog im se nitko nije javio već mjesec dana, kaže Azimov i dodaje kako žali što Hrvatska ne želi Rusiju kao strateškog partnera, javlja HRT.

Rekao je to Azimov na konferenciji Hrvatska kakvu trebamo – energetska budućnost Hrvatske, koju u Zagrebu organizira Večernji list.

Ruski veleposlanik Anvar Azimov opet u formi. Pita zasto gradimo LNG i placamo plin skuplje. Kaze da su spremni plinoficirati cijelu RH, a da im se nitko na taj prijedlog nije javio vec mjesec dana. Zali sto RH ne zeli Rusiju kao strateskog partnera. @hrtvijesti pic.twitter.com/J7FHON3l2w — Mladen Sirovica (@Mladen_Sirovica) December 19, 2017

Predsjednica je upravo LNG apostrofira kao ključan projekt

Na spomenutoj je konferenciji sudjelovala i predsjednica Kolinda Grabar Kitarović koja je upravo izgradnju LNG terminala na Krku jutros apostrofirala kao trenutno jedan od najvažnijih projekata te kazala kako se s njim kasni što dovodi u pitanje našu vjerodostojnost.

Rekla je kako je poljski LNG terminal na Baltičkom moru izgrađen dok naš još uvijek čeka, iako ima potporu Europe i SAD-a. Putem LNG-a na Krku Sjedinjene Države mogle bi svoj ukapljeni plin (LNG) izvoziti u Hrvatsku i dalje u Europu.

Grabar Kitarović je kazala i kako je potrebna žurnost u izradi energetske strategije kako bi Hrvatska u što većoj mjeri sudjelovala u europskoj energetskoj tranziciji i kako bi građani i gospodarstvo imali što više koristi.